text: Pasning i indkøbscenter
  20 september 2011 kl. 15.47
  Nu kan man betale sig fra de trælse oplevelser med vrantne børn, der plager under dagens indkøbstur. I Vejle tilbyder en kvinde at passe børnene, mens mor og far køber ind.
  Det koster 75 kr. i timen at parkere børnene i legestuen Spiloppen, som ligger i en af de tomme butikken i indkøbscentret Mary's på gågaden i Vejle.
  
  Kender turen
  Legetanten hedder Rikke Pedersen. Hun har selv fem børn og kender alt til trælse indkøbsture. 
  - Jeg har ofte slæbt mine børn med - og de har væltet det hele. Så bliver man irriteret og får en dårlig dag. Det her skal være et sted, hvor børnene kan hygge sig med god samvittighed, forklarer hun. 
  Men er det rimeligt at hente børnene i institution - og så anbringe dem i en ny legestue?
  - Jeg vil ikke kalde det kvalitetstid at vente i en kø i supermarkedet, hvor der er stress på. Så er det bedre, at vi kan have det bedre, når vi er sammen.
  
  Efterspørgsel
  Og en hurtig rundspørge, som TV SYD lavede, viser, at Rikke Pedersen har ramt Barbiedukken lige på hovedet. Pasning under shoppe-turen er noget, de fleste godt kunne tænke sig at betale for.
  